CELEX: 32020D2106
Language: ro
Date: 2020-12-14 00:00:00
Title: Decizia de punere în aplicare (UE) 2020/2106 a Comisiei din 14 decembrie 2020 privind o măsură de salvgardare adoptată de Finlanda în temeiul Directivei 2006/42/CE a Parlamentului European și a Consiliului, de interzicere a introducerii pe piață a macaralei hidraulice tip girafă pentru motoare auto de la Biltema Nordic Services, cu numărul de referință al modelului 15-371, fabricată de Biltema Nordic Services AB și distribuită pe piața finlandeză de Biltema Suomi Oy [notificată cu numărul C(2020) 8781] (Text cu relevanță pentru SEE)

16.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 425/101
               
            
         DECIZIA DE PUNERE ÎN APLICARE (UE) 2020/2106 A COMISIEI
         din 14 decembrie 2020
         privind o măsură de salvgardare adoptată de Finlanda în temeiul Directivei 2006/42/CE a Parlamentului European și a Consiliului, de interzicere a introducerii pe piață a macaralei hidraulice tip girafă pentru motoare auto de la Biltema Nordic Services, cu numărul de referință al modelului 15-371, fabricată de Biltema Nordic Services AB și distribuită pe piața finlandeză de Biltema Suomi Oy
         
            
               [notificată cu numărul C(2020) 8781]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 11 alineatul (3) al doilea paragraf,
         întrucât:
         
                     (1)
                  
                  
                     La 20 martie 2019, Finlanda a informat Comisia cu privire la măsura sa de salvgardare din 6 februarie 2019, adoptată în conformitate cu articolul 11 alineatul (1) din Directiva 2006/42/CE, de interzicere a introducerii pe piață a macaralei hidraulice tip girafă pentru motoare auto de la Biltema Nordic Services, cu numărul de referință al modelului 15-371, fabricată de Biltema Nordic Services AB, Gamisonsgatan 26, 25466 Helsingborg, Suedia (denumit în continuare „producătorul”) și distribuită pe piața finlandeză de Biltema Suomi Oy, Aftonrådevägen 2, 00750 Helsingfors, Finlanda.
                  
               
                     (2)
                  
                  
                     Finlanda a luat această măsură deoarece a considerat că macaraua hidraulica tip girafă pentru motoare auto nu îndeplinește mai multe cerințe esențiale de sănătate și siguranță („CESS”) stabilite în următoarele secțiuni ale anexei I la Directiva 2006/42/CE.
                  
               
                     (3)
                  
                  
                     Mai exact, Finlanda a precizat că:
                  
               
                     (4)
                  
                  
                     Macaraua nu este puternică din punct de vedere mecanic, cu încălcarea CESS privind rezistența mecanică prevăzute la punctul 4.1.2.3 din anexa I la Directiva 2006/42/CE.
                  
               
                     (5)
                  
                  
                     Macaraua nu este stabilă și este dificil de deplasat, cu încălcarea CESS privind riscul de pierdere a stabilității de la punctul 1.3.1 și privind riscurile asociate lipsei de stabilitate prevăzute la punctul 4.1.2.1 din anexa I la Directiva 2006/42/CE.
                  
               
                     (6)
                  
                  
                     Există erori în instrucțiunile de instalare în ceea ce privește fixarea roților și există erori în instrucțiunile tipărite referitoare la utilizarea incorectă a echipamentului, cu încălcarea CESS privind principiile integrării securității de la punctul 1.1.2 și privind instrucțiunile de la punctul 1.7.4 din anexa I la Directiva 2006/42/CE.
                  
               
                     (7)
                  
                  
                     După primirea notificării privind măsura de salvgardare adoptată de Finlanda, Comisia a inițiat consultări cu părțile implicate pentru a le cunoaște opiniile. La data de 23 decembrie 2019, Comisia a trimis o scrisoare producătorului, distribuitorului și Agenției Finlandeze pentru Siguranță și Substanțe Chimice, la care producătorul și distribuitorul nu au răspuns. Agenția Finlandeză pentru Siguranță și Substanțe Chimice a răspuns la 13 ianuarie 2020, menționând că Biltema Suomi Oy nu a contestat decizia autorităților finlandeze sau conținutul acesteia în urma adoptării deciziei. Agenția Finlandeză pentru Siguranță și Substanțe Chimice a menționat, de asemenea, că nu mai are alte actualizări cu privire la acest caz.
                  
               
                     (8)
                  
                  
                     Având în vedere informațiile furnizate de Finlanda cu privire la măsura de salvgardare, care nu au fost contrazise de producător sau de distribuitor, ar trebui să se ajungă la concluzia că macaraua hidraulică tip girafă pentru motoare auto cu numărul de referință al modelului 15-371 nu satisface cerințele esențiale de sănătate și siguranță menționate mai sus prevăzute în anexa I la Directiva 2006/42/CE, iar deficiențele sunt de natură să compromită sănătatea și siguranța persoanelor.
                  
               
                     (9)
                  
                  
                     Prin urmare, măsura de salvgardare adoptată de Finlanda ar trebui considerată justificată,
                  
               ADOPTĂ PREZENTA DECIZIE:
         
            Articolul 1
            Măsura adoptată de Finlanda, prin care se interzice introducerea pe piață a macaralei hidraulice tip girafă pentru motoare auto, cu numărul de referință al modelului 15-371, fabricată de Biltema Nordic Services AB (Suedia) și distribuită pe piața finlandeză de Biltema Suomi Oy (Finlanda) este justificată.
         
         
            Articolul 2
            Prezenta decizie se adresează statelor membre.
         
         
            Adoptată la Bruxelles, 14 decembrie 2020.
            
               
                  Pentru Comisie
               
               Thierry BRETON
               
                  Membru al Comisiei
               
            
         
         
            (1)  JO L 157, 9.6.2006, p. 24.